Heikki Lampelan asuntoilmoitukseen ilmestyi asiattomia kuvia Lampelasta ja hänen läheisistään – ”Joku hakkeroitui ja hauskuutti itseään”

Asianajaja Heikki Lampelan kesämökin myynti-ilmoitukseen ilmestyi tiistaina kuvia Lampelasta käsiase ja miekka kädessään.

Oikotie.fi-sivuston kävijät saattoivat tiistaina säikähtää parahiksi, jos vierailivat Heikki Lampelan kesämökin myynti-ilmoituksessa.

Kesäasunnon myynti-ilmoituksen kuvagalleriaan oli nimittäin ilmestynyt iso liuta kuvia, jotka eivät liittyneet millään tavalla itse myynti-ilmoitukseen. Kesäkuussa tehdyn myynti-ilmoituksen kuvagalleriaan oli lisätty muun muassa Image-lehdessä keväällä 2015 julkaistuja valokuvaaja Juuso Westerlundin kuvia Lampelasta ja hänen naisystävästä Hanna Kärpäsestä.

Asetelmaltaan rajuissa kuvissa Lampela esiintyi toisessa käsiase ja toisessa miekka kädessään sekä kylpytakki yllään. Kuvissa Lampelan kanssa esiintyi Kärpänen valkoinen kylpytakki yllään ja purkkapallo suunsa peitteenä.

Image on julkaissut Instagramissa toisen näistä kuvista.

Jos kuva ei näy, katso se tästä.

Lisäksi asuntoilmoituksen kuvagalleriassa oli Lampelan asianajotoimistonsa sivuilta otettuja edustuskuvia sekä perhekuva Lampelasta ex-vaimonsa ja lastensa kanssa.

Myynti-ilmoitus suljettiin torstaina iltapäivällä.

IS tavoitti Lampelan kommentoimaan asiaa tiistaina iltapäivällä puhelimitse mökiltään.

Miksi kesämökkisi myynti-ilmoitukseen ilmestyi kuvia, joilla ei ollut mitään tekemistä kesämökkisi myynti-ilmoituksen kanssa?

– En osaa ihan varmaksi sanoa. Mäkin suuresti yllätyin siitä, kun mulle ilmoitettiin, että sinne on ilmestynyt jotain asiattomia kuvia ja havaitsin ne kuvat. Suljin ilmoituksen heti, kun pystyin, Lampela kommentoi Ilta-Sanomille.

– Joku nähtävästi hakkeroitui sinne ja hauskuutti itseään. En tosin ymmärrä, miten joku on päässyt sinne hakkeroitumaan, mutta nyt se ilmoitus on joka tapauksessa poissa käytöstä.

Eli sinäkö et julkaissut näitä kuvia myynti-ilmoituksessasi?

– En! En ! En! Lampela huudahtaa hieman nauraen.

– Nehän olivat jotain sellaisia googlaamalla löydettyjä kuvia eri lehdistä. Aiemmin siellä oli ihan asiallisia kuvia mökistä ja maisemista, mutta nyt sinne oli laitettu sellaisia kuvia, jotka eivät asuntoilmoitukseen kuulu.

Ei syytä rikosilmoitukselle

Lampela ei aio tehdä asiasta rikosilmoitusta, vaan aikoo toimistolle palatessaan poistaa asiattomat kuvat ja julkaista ilmoituksen uudestaan.

– En mä aio mitään rikosasiaa tästä tehdä. Mitä tuolle nyt voi?

– Se oli varmaan kertaluonteista hupia sille kaverille ja eiköhän hän nyt hupinsa tästä saanut. En lähde siitä sen enempää melskaamaan. Tuskin hän enää toiste viitsii samaa temppua tehdä, Lampela sanoo.

Lampela aikoo kuitenkin muuttaa ilmoituksensa salasanat hetimmiten.

– Pitää kysyä joltain asiantuntijalta neuvoa, että tämä ei kävisi uudestaan.

Oikotieltä ei haluttu kommentoida asiaa ja Lampelan väitteitä IS:lle muuten kuin toteamalla, että asiaa on selvitetty ja järjestelmä on luotettava. Sivustolla on tiedossa, millä käyttäjätunnuksella kuvia on Lampelan ilmoitukseen lisätty.

Juttua päivitetty 3.8. klo 17.17: Lisätty Oikotien kanta asiaan.